Mikil gróska í íslenskum tölvuleikjaiðnaði Skýrslan er ákveðin staðfesting á gróskunni sem hefur verið í greininni síðustu ár . Hún sýnir okkur að við erum með öflug fyrirtæki og mörg járn í eldinum . Þar af eru fjölmörg þeirra komin með styrki eða fjárfestingu og mörg hver með mjög sterka alþjóðlega fjármögnun frá aðilum á borð við Tencent og Index Ventures . Þetta sýnir okkur að við erum að koma að tímabili núna þar sem við gætum farið að sjá iðnaðinn fara upp á næsta þrep . Þetta segir Vignir Örn Guðmundsson , formaður Samtaka leikjaframleiðenda , í viðtali í Viðskiptablaðinu um nýja skýrslu um íslenska tölvuleikjaiðnaðinn sem gefin hefur verið út í samstarfi við Samtök iðnaðarins og Íslandsstofu og unnin af Northstack . Hann segir jafnframt að á sama tíma þurfi að styðja við þessi fyrirtæki og auka líkur á árangri með því að bæta rekstrarumhverfi þeirra , auðvelda þeim að sækja öflugan mannauð og fjölga leiðum þar sem fyrirtækin geta sótt sér fjármagn . Í umfjöllun Viðskiptablaðsins kemur fram að tölvuleikjaiðnaður á Íslandi hefur velt yfir 100 milljörðum króna á síðustu 10 árum en í dag eru 17 fyrirtæki starfandi í greininni þar sem CCP er þar langstærst . Í skýrslunni er að finna yfirgripsmikla úttekt á stöðu og þróun tölvuleikjaiðnaðarins á síðustu 10 árum . Á árunum 2009 til 2016 tvöfaldaðist velta í greininni í um 14,5 milljarða á ári . Árið 2017 störfuðu yfir 400 manns við tölvuleikjagerð en eftir að Quiz Up og Novomatic hættu starfsemi hefur starfsmannafjöldinn farið niður í um 345 á þessu ári og veltan í um 10 milljarða . Frá árinu 2009 hafa íslensk leikjafyrirtæki gefið út 83 leiki sem þýðir að nýr leikur hefur komið út á um eins og hálfsmánaða fresti . Þá skilar nær öll velta geirans sér í gjaldeyristekjum en um 95% af tekjum fyrirtækjanna eru í erlendri mynt .